Broj: 711-I-2419-P-165-21/22-04-21

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Nikole Grmoje, zastupnika u Hrvatskom saboru**,pokrenutom Odlukom Povjerenstva broj: 711-I-1914-P-165/21-02-12 od 10. studenoga 2021.g., na 187. sjednici, održanoj 23. rujna 2022.g., donosi sljedeću:

**ODLUKU**

**Nije utvrđeno da bi u situaciji kada je dužnosniku Nikoli Grmoji uplaćen novčani iznos od 75,00 kn, sukladno njegovoj javno objavljenoj izjavi od 14. srpnja 2021., došlo do povrede članka 11. stavka 3. ZSSI-a, s obzirom da nije utvrđeno da bi dužnosnik prihvatio dar u smislu navedenog Zakona.**

Obrazloženje

Povjerenstvo je na 141. sjednici, održanoj dana 10. studenog 2021.g., pokrenulo postupak za odlučivanje o sukobu interesa protiv dužnosnika Nikole Grmoje, zastupnika u Hrvatskom saboru, zbog moguće povrede članka 11. ZSSI-a, koja proizlazi iz okolnosti primitka novčanog iznosa od 75,00 kn, sukladno dužnosnikovoj izjavi o primitku navedenog iznosa od 14. srpnja 2021., kako bi se u predmetnom postupku, nakon utvrđivanja svih relevantnih činjenica, isto eventualno moglo razmatrati u smislu mogućeg primitka nedopuštenog dara. Na odluku o pokretanju postupka dužnosnik je dostavio pisano očitovanje koje je u Povjerenstvu zaprimljeno 14. lipnja 2022.g.

Dužnosnik u očitovanju u bitnom navodi, a s obzirom na činjenicu da je predmet postupka primitak nedopuštenog dara, kako dar nije primio, niti se njime koristio, odnosno da ga je otklonio vrativši ga uplatitelju. Ističe da do darovanja u smislu odredbe članka 11. ZSSI-a nije došlo, imajući u vidu pretpostavke koje se u prema odredbama obveznog prava moraju ispuniti kako bi se neki pravni odnos mogao smatrati darovanjem u smislu Zakona o obveznim odnosima.

Zaključno dužnosnik navodi kako smatra da se njegov „Facebook“ status ne može smatrati očitovanjem volje u smislu primitka dara, osobito s obzirom na činjenicu da je dar otklonio i vratio te pojašnjava kako je svrha i smisao navedenog napisa na navedenoj internetskoj stranici bilo njegovo iskreno oduševljenje vezano za okolnost da su građani spremni konkretno poduprijeti njegova nastojanja u borbi protiv korupcije.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Nikola Grmoja obnaša dužnost zastupnika u Hrvatskom saboru od 22. srpnja 2020.g. te da je istu dužnost obnašao i u mandatu 2016.-2020., stoga je povodom njezina obnašanja obvezan postupati sukladno odredbama ZSSI-a.

Povjerenstvo je izvršilo uvid u „Facebook“ status dužnosnika Nikole Grmoje u kojem se 14. srpnja 2021. navodi: „Moram vam ispričati kako sam se jutros razveselio. Zovu me iz banke i kažu da moram do poslovnice kako bi otvorio devizni račun jer imam uplatu od 10 eura. Jučer ……….. i ………8 tisuća kn, a danas od g. …….. 10€. I iskreno, više mi znači tih 10€ g…… nego svi novci ovog svijeta. Hvala ti legendo! Dok god u ovoj našoj Hrvatskoj, ali i izvan nje ima ljudi koji sanjaju jednu bolju i pravedniju Hrvatsku, neću se predati! Dok god ima ljudi koji su spremi od sebe uzeti, žrtvovati se, izložiti se za dobro, ima smisla sve ovo što radimo. Teško se nositi s njihovim novcima, odvjetnicima, medijima i rejting agencijama, ali čvrsto vjerujem da istina i dobro na kraju moraju pobijediti! Hvala vam dobri ljudi ma gdje god bili. Promijenit ćemo Hrvatsku. Bit će onakva kakvom ju sanjamo, pravedna, slobodna od korupcije i jednakih prilika za sve. Pitanje je samo vremena... Budimo uporni, hrabri i strpljivi.“

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja, dok je stavkom 4. propisano da dužnosnik ne smije primiti dar iz stavka 3. tog članka kada je on u novcu, bez obzira na iznos te vrijednosnicu i dragocjenu kovinu.

Člankom 479. stavkom 1. Zakona o obveznim odnosima („Narodne novine“ broj: 35/05, 41/08, 125/11, 78/15, 29/18, 126/21) propisano je da ugovor o darovanju nastaje kad se darovatelj obveže prepustiti obdareniku bez protučinidbe stvar ili imovinsko pravo, a obdarenik to prihvati.

Uvidom u analizirane podatke i dokumentaciju, Povjerenstvo nije utvrdilo da bi dužnosnik doista prihvatio darovani iznos iznosa od 10 EUR-a. Naime, iz dužnosnikova „Facebook“ statusa ne proizlazi da je isti poduzeo radnje koje su bile potrebne da bi darovani novčani iznos prihvatio, jer se radilo o uplati na njegov račun na koju nije utjecao, pri čemu je dužnosnik u svome očitovanju naveo kako uplaćeni iznos nije primio, niti se istim koristio, već da ga je vratio uplatitelju.

Slijedom navedenog, Povjerenstvo zaključuje kako u predmetnom postupku nije utvrđeno da bi u sitauciji kada je dužnosniku Nikoli Grmoji uplaćen novčani iznos od 75,00 kn na njegov račun, sukladno njegovoj javno obajvljenoj izjavi od 14. srpnja 2021., došlo do povrede članka 11. stavka 3. ZSSI-a, s obzirom da tijekom postupka nije utvrđeno da je dužnosnik prihvatio dar u smislu navedenog Zakona.

Povjerenstvo je stoga donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nikola Grmoja, osobnom dostavom
2. Objava na internetskoj stranici Povjerenstva
3. Pismohrana